Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo spravodlivosti Slovenskej republiky 

2.	Názov zmluvy: Návrh na uzavretie Protokolu medzi Slovenskou republikou a Čiernou Horou k Zmluve medzi československou socialistickou republikou a Socialistickou federatívnou republikou Juhoslávie o úprave právnych vzťahov v občianskych, odinných a trestných veciach z 20. januára 1964 

3.	Účel a predmet zmluvy a jeho úprava v právnom poriadku Slovenskej republiky:
Účelom zmluvy, ktorej sa protokol týka, je úprava otázok medzinárodného práva súkromného a procesného upravených v zákone č. 97/1963 Zb. o medzinárodnom práve súkromnom a procesnom v znení neskorších predpisov a otázok justičnej spolupráce v trestných veciach upravených v Piatej časti Trestného poriadku (zákon č. 301/2005 Z.z. v znení neskorších predpisov). 
Účelom navrhovaného protokolu je odstrániť nezlučiteľnosť ustanovení zmluvy týkajúcich sa právomoci súdov v občianskych veciach, rozhodného práva a vzájomného uznávania a výkonu rozhodnutí v občianskych veciach a splniť tak povinnosť vyplývajúcu z článku 351 Zmluvy o fungovaní Európskej únie. 
Súčasne sa protokolom sleduje úprava interpretačných nejasností čl. 15 zmluvy o verejných listinách a upravujú sa otázky, ktoré súvisia so zmenou subjektov pôvodnej zmluvy. 

4.	Priama úprava práv alebo povinností fyzických osôb alebo právnických osôb:
Článok 1 zmluvy obsahuje princíp rovnakej právnej ochrany občanov oboch zmluvných strán. 
Články 2 až 9 upravujú práva a povinnosti súdov zmluvných strán pri vybavovaní dožiadaní o právnu pomoc. 
Článok 10 upravuje práva diplomatických misií a konzulárnych úradov pri doručovaní písomností občanom. 
Článok 11 upravuje práva a povinnosti svedkov a znalcov v konaní. 
Články 14 a 16 upravujú povinnosti ministerstiev spravodlivosti zmluvných strán. 
Článok 17 upravuje postavenie právnických osôb v kontexte zmluvy. 
Články 50 až 60 upravujú oprávnenia a povinnosti orgánov a práva účastníkov konania v súvislosti so vzájomným výkonom súdnych rozhodnutí. 
Články 61 až 62 upravujú práva a povinnosti orgánov pri zasielaní dokladov o osobnom stave občanov. 
Tretia časť zmluvy (články 63 až 83) upravujú práva a povinnosti orgánov činných v trestnom konaní a práva trestne stíhaných osôb v súvislosti s vydávaním osôb a poskytovaním právnej pomoci v trestných veciach. 

5.	Úprava predmetu medzinárodnej zmluvy v práve EÚ:
Protokol vypúšťa zo zmluvy otázky právomoci súdov, ktoré sú upravené týmito uplatňovanými nariadeniami EÚ: 
Nariadenie Rady (ES) č. 44/2001 z 22. decembra 2000 o právomoci a o uznávaní a výkone rozsudkov v občianskych a obchodných veciach; 
Nariadenie Rady (ES) č. 2201/2003 z 27. novembra 2003 o právomoci a uznávaní a výkone rozsudkov v manželských veciach a vo veciach rodičovských práv a povinností, ktorým sa zrušuje nariadenie (ES) č. 1347/2000; 
Nariadenie Rady (ES) č. 4/2009 z 18. decembra 2008 o právomoci, rozhodnom práve, uznávaní a výkone rozhodnutí a o spolupráci vo veciach vyživovacej povinnosti. 

Protokol vypúšťa zo zmluvy otázky rozhodného práva, ktoré sú upravené týmito uplatňovanými právnymi aktmi EÚ: 
Nariadenie Európskeho parlamentu a Rady (ES) č. 864/2007 z 11. júla 2007 o rozhodnom práve pre mimozmluvné záväzky (Rím II); 
Nariadenie Európskeho parlamentu a Rady (ES) č. 593/2008 zo 17. júna 2008 o rozhodnom práve pre zmluvné záväzky (Rím I); 
Protokol o rozhodnom práve pre vyživovaciu povinnosť (Rozhodnutie Rady z 30. novembra 2009, Ú. v. EÚ L 331, 16.12.2009, s. 17). 

Protokol upravuje znenie ustanovení zmluvy týkajúcich sa otázok uznávania a výkonu rozhodnutí, aby boli kompatibilné s nariadeniami uvedenými vyššie. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Zmluva, ktorej sa protokol týka, je prezidentskou medzinárodnou zmluvou, ktorá priamo zakladá práva alebo povinnosti fyzický osôb alebo právnických osôb. 

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Zmluva, ktorej sa protokol týka, je medzinárodnou zmluvou, ktorá priamo zakladá práva alebo povinnosti fyzický osôb alebo právnických osôb a súčasne aj medzinárodnou zmluvou, na vykonanie ktorej nie je potrebný zákon. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Protokolom sa vylúči uplatňovanie noriem o právomoci súdov a rozhodnom práve zo zmluvy v dôsledku čoho sa na posudzovanie týchto otázok budú uplatňovať v závislosti od okolností nariadenia EÚ, medzinárodné zmluvy alebo subsidiárne zákon č. 97/1963 Zb. o medzinárodnom práva súkromnom a procesnom v znení neskorších predpisov. 
V ostatných otázkach bude mať protokol prednosť pred ustanoveniami uvedeného zákona vzhľadom na jeho § 2 bez potreby zmeny tohto zákona či iných právnych noriem.